Document ID: 31990R3499

NEUVOSTON ASETUS (ETY) N:o 3499/90,
annettu 27 päivänä marraskuuta 1990,
rasva-alan yhteisestä markkinajärjestelystä annetun asetuksen N:o 136/66/ETY muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 42 ja 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
asetuksen N:o 136/66/ETY(4), sellaisena kuin se on viimeksi muutettuna asetuksella (ETY) N:o 2902/89(5), 5 artiklan 1 kohdassa otetaan käyttöön tuotantotuen taattujen enimmäismäärien järjestelmä; kyseisen järjestelmän mukaisesti yksikkötuen määrää vähennetään, jos tietyksi markkinointivuodeksi vahvistettu enimmäismäärä ylitetään; markkinoiden tasapainon varmistamiseksi ja oliiviöljyn myyntiin liittyvien kulujen hallitsemiseksi kyseinen järjestelmä olisi laajennettava koskemaan myös interventiohintaa; interventiohintaa on kuitenkin tarpeen alentaa vasta seuraavasta markkinointivuodesta alkaen; kyseisen hinnan alentamisen rajat olisi tarkoituksenmukaista vahvistaa,
sitä oliiviöljymäärää, jota tuottajat eivät saa ylittää voidakseen käyttää hyväkseen pienestä tilakoosta johtuvia erityisetuja, olisi tarkistettava; kyseisille tuottajille on tarpeen myöntää ylimääräistä kiinteämääräisesti vahvistettua tuotantotukea taatun enimmäismäärän ylittämisestä mahdollisesti johtuvan markkinahinnan alenemisen vaikutusten hillitsemiseksi, ja
tuotantotuen myöntämisjärjestelmän moitteettoman hoitamisen ja yksinkertaistamisen varmistamiseksi kaksi oliivinviljelijäryhmää olisi erotettava toisistaan sen mukaan, saavuttaako heidän tuotantonsa tietyn oliiviöljymäärän vai ei; tuottajalle, jonka tuotanto ei saavuta kyseistä määrää, yksikkötuki olisi vahvistettava kiinteämääräisesti,
ON ANTANUT TÄMÄN ASETUKSEN:
1 artikla
Muutetaan asetus N:o 136/66/ETY seuraavasti:
1 Lisätään 4 artiklaan kohta seuraavasti:
"4 a Jos tietyn markkinointivuoden:
- arvioitu oliiviöljyntuotanto on suurempi kuin kyseiseksi markkinointivuodeksi vahvistettu mahdollisesti 5 artiklan 1 kohdan viidennen alakohdan a alakohdan mukaisesti korotettu taattu enimmäismäärä, seuraavan markkinointivuoden interventiohintaa alennetaan soveltamalla 5 artiklan 1 kohdan viidennen alakohdan b alakohdassa säädettyä kerrointa. Tämä alentaminen ei kuitenkaan saa olla enemmän kuin kolme prosenttia,
- oliiviöljyn tosiasiallinen tuotanto on pienempi tai suurempi kuin arvioitu tuotanto, toisen kyseistä markkinointivuotta seuraavan markkinointivuoden interventiohintaa korotetaan tai alennetaan vastaavasti, sanotun kuitenkaan rajoittamatta kolmen prosentin raja-arvoa markkinointivuotta kohden.
Komissio korottaa tai alentaa ensimmäisessä alakohdassa tarkoitettua interventiohintaa vuosittain ennen kyseisen markkinointivuoden alkamista."
2 Korvataan 5 artiklan
a) 1 kohdan toisessa ja kuudennessa alakohdassa luku "400" luvulla "500";
b) 2 kohta seuraavasti:
"2 Tukea myönnetään:
- oliivinviljelijöille, joiden keskimääräinen markkinointivuoden tuotanto on vähintään 500 kilogrammaa oliiviöljyä, tosiasiallisesti tuotetun oliiviöljyn määrän mukaan,
- muille oliivinviljelijöille heidän viljelemiensä oliivipuiden lukumäärän ja tuotantopotentiaalin sekä kiinteästi vahvistettujen tuotosten mukaan sillä edellytyksellä, että tuotetut oliivit on murskattu."
3 Lisätään artikla seuraavasti:
"5 a artikla
1 Markkinointivuodesta 1991/1992 alkaen myönnetään 4 artiklan 4 a kohdan soveltamisajanjakson ajan ylimääräistä tuotantotukea oliivinviljelijöille, joiden keskimääräinen markkinointivuoden tuotanto on vähemmän kuin 500 kilogrammaa oliiviöljyä. Tämä tuki on 3 ecua 100 kilogrammalta.
2 Yksityiskohtaiset säännöt tämän artiklan soveltamisesta annetaan tarvittaessa 38 artiklassa säädettyä menettelyä noudattaen."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä marraskuuta 1990.

Labels: 2
17
19
5
7